Og det er ikke bare i Aalborg, der er rift om at få sat krydset inden de egentlige valg. Ved både folketings-, europaparlaments- og kommunal- og regionsrådsvalg er antallet af brevstemmer steget de seneste år. Andelen af brevstemmer var ved de seneste valg størst omkring de større byer og i ø-kommunerne. Ved det seneste folketingsvalg i 2015 brevstemte over 300.000 vælgere. Det er flere end ved de to tidligere folketingsvalg, viser tal fra Danmarks Statistik. De godt 300.000 stemmer svarer til næsten 9 pct. af de afgivne stemmer og er den højeste andel ved de seneste folketingsvalg - Generelt stemmer flere og flere inden valgdagen. Udviklingen ses også ved europaparlamentsvalg og kommunal- og regionsrådsvalg, siger Dorthe Larsen, Danmarks Statistik. Ved det seneste europaparlamentsvalg stemte 140.000 med brev. Det svarer til 6 pct. af stemmerne. Andelen, der vælger at brevstemme, varierer mellem kommunerne. I København og Frederiksberg kommuner samt kommunerne nord for København med kyst til Øresund fylder brevstemmerne relativt meget i de afgivne stemmer. Det samme gælder i de små kommuner, som Ærø og Samsø. Sidste chance for at stemme til europaparlamentsvalget er i morgen torsdag.

Referat:
Rekord mange aalborgensere brevstemmer til de to kommende valg, og det betyder kø ved skrankerne i borgerservice. Forklaringen på de mange brevstemmer kan være, at de to valg begge er placeret på fridage.